เลขาธิการ กกต. กำชับเจ้าหน้าที่สแกนหน้าบัตรประชาชนต้องตรงกัน หลังพื้นที่จังหวัดภาคอีสานมีข้อสังเกตผู้ใช้สิทธิล่วงหน้ามากผิดปกติ
นายแสวง บุญมี เลขาธิการคณะกรรมการการเลือกตั้ง (กกต.) ตอบคำถามสื่อมวลชนถึงกรณีมีการตั้งข้อสังเกตว่าจังหวัดอำนาจเจริญ ยโสธร ศรีสะเกษ มีผู้ลงทะเบียนใช้สิทธิล่วงหน้ามากผิดปกติ ตลอดจนมีรายงานเก็บบัตรประชาชนของผู้มีสิทธิ ว่า ในเรื่องของการลงทะเบียนใช้สิทธิอาจจะมีบางคนที่มีสิทธิอยู่เขต 1 แต่ลงทะเบียนเขต 2 ซึ่งเจ้าหน้าที่มีการตรวจสอบเจอ และแก้ไขแล้ว ส่วนเรื่องของการเก็บบัตรประชาชน อยู่ระหว่างการตรวจสอบ อย่างไรก็ตามได้กำชับไปยังเจ้าหน้าที่ประจำหน่วยเลือกตั้ง ตรวจสอบให้ชัดเจนว่าใบหน้าของผู้มาใช้สิทธิตรงกันกับบัตรประชาชนหรือไม่ เพราะไม่ว่าใครจะทำอะไรที่นอกหน่วยเลือกตั้ง แต่ในหน่วยเลือกตั้งจะต้องตรวจสอบอย่างรัดกุม เพื่อให้การเลือกตั้งเป็นไปอย่างสุจริต ยุติธรรม เลขาธิการคณะกรรมการการเลือกตั้ง ยังตอบคำถามสื่อมวลชนถึงกรณีหน่วยเลือกตั้งมหาวิทยาลัยรามคำแหง มีจุดพักคอยใกล้กับคูหาลงคะแนน ทำให้มีผู้ไปนั่งอยู่บริเวณดังกล่าวชะโงกมอง และบางส่วนใช้โทรศัพท์มือถือขึ้นมาถ่ายรูป จะกระทบความบริสุทธิ์ เที่ยงธรรมในการเลือกตั้งหรือไม่ ว่า เรื่องยังไม่ได้รับรายงาน แต่เชื่อว่าทาง กทม. และกรรมการประจำหน่วยเลือกตั้ง คงสังเกตและหาทางป้องกัน ส่วนการเลือกตั้งนอกราชอาณาจักร ซึ่งมีอยู่ 68 สถานทูต คาดว่าอีก 3-5 วัน จะส่งถึงเมืองไทย ทั้งหมดนี้จะถูกนำมาคัดแยกตามเขตของผู้มีสิทธิแล้วส่งไปยังเขตนั้นๆ ที่มีการออกแบบกระบวนการทุกอย่างเพื่อให้เกิดความโปร่งใส และการมีส่วนร่วมของประชาชน